softcatala/Softcatala-Web-Texts-Dataset huggingface dataset:
Neix CataPings.com, el directori de weblogs en català
2005-01-09 00:00:00

Durant aquest mes de gener, el directori de [Catapings](http://www.catapings.com) entra en funcionament. Catapings és un directori actualitzat de diaris interactius digitals en Català, de totes les plataformes. A més a més, hi ha entrevistes a bloguers, tutorials, plantilles, rànquing de blogs, etc. La iniciativa neix de la necessitat de reunir, en un mateix lloc, la comunitat de webloggers que escriuen en català, i així poder donar suport a aquest moviment a internet, que cada cop té més participants. CataPings.com no només permet als webloggers notificar les actualitzacions dels seus articles a través de pings manuals o automàtics, també disposa de seccions (algunes en període de proves) on els usuaris podran participar-hi activament, i fer créixer el projecte entre tots. Segons les dades de NITLE Blog Census, el català ocupa la 12a posició en el rànquing d'idiomes dels weblogs de tot el món, i continua pujant amb passos de gegant. CataPings.com posa a la disposició dels usuaris eines i documents amb tot tipus d'informacions, amb la col·laboració d'alguns dels principals portals de weblogs en català (com http://www.lamevaweb.info o http://www.lacomunitat.net) per ajudar a promocionar els seus weblogs als que en tinguin un, i a crear-los amb més facilitat als que encara no s'han decidit. La clau de l'èxit creixent dels weblogs en català està en el suport de la comunitat, i http://www.CataPings.com és una eina boníssima per ajudar-nos entre tots a mirar cap endavant, i demostrar que el nostre és un idioma viu i actiu, que s'adapta a les noves tecnologies, i que disposa dels seus propis mitjans per obrir-se camí en un context que no vol ser-li favorable.
La Universitat d'Alacant crea un traductor automàtic de codi obert entre les quatre llengües de l'Estat Espanyol
2005-01-05 00:00:00

La [Universitat d'Alacant](http://www.ua.es), juntament amb altres institucions i universitats de l'Estat espanyol amb àmplia experiència en tecnologia lingüística, desenvolupa un sistema de traducció automàtica de codi obert (programari lliure) entre les quatre llengües de l'Estat. El grup d'investigació [Transducens](http://transducens.dlsi.ua.es/gen.php?id=description&lang=ca) del Departament de Llenguatges i Sistemes Informàtics de la Universitat d'Alacant, en col·laboració amb diverses empreses i universitats de l'Estat espanyol amb àmplia experiència en tecnologia lingüística, ha iniciat un projecte de R+D per desenvolupar un sistema de traducció automàtica de textos i webs entre l'espanyol i les altres tres llengües oficials. La principal novetat que presenta el projecte és que serà un sistema de codi obert i distribució lliure, fet que permetrà modificar-lo amb tota llibertat per adequar-lo a nous usuaris i aplicacions. Una altra novetat important és que per primera vegada es desenvoluparà simultàniament i per grups de procedència geogràfica diversa un sistema únic que considerarà les quatre llengües oficials. El projecte estarà finançat en part pel programa PROFIT del Ministeri d'Indústria, Turisme i Comerç, i es preveu que el projecte estarà acabat en el termini d'un any i que, per tant, a principis del 2006 el sistema de traducció automàtica estarà disponible en la xarxa. Les empreses i centres d'investigació que porten a terme el projecte són l'empresa Thera, Centre de Llenguatges i Computació, del Parc Científic de Barcelona; el centre d'investigació TALP, de la Universitat Politècnica de Catalunya; el grup Transducens de la Universitat d'Alacant; la fundació Elhuyar i l'empresa d'enginyeria lingüística Eleka, coordinadora del projecte, ambdues del Pais Basc; el grup d'investigació IXA de la Euskal Herriko Unibertsitatea; l'empresa gallega imaxin|software, i el Seminari de Lingüística Informàtica de la Universidade de Vigo. Amb aquest projecte, s'obrin vies de cooperació entre empreses i grups d'investigació de l'àrea de la tecnologia lingüística que poden resultar molt beneficioses per a futurs desenvolupaments.
Softcatalà presenta la traducció al català del navegador Mozilla 1.7.5
2005-01-08 00:00:00

[Mozilla](http://www.softcatala.org/projectes/mozilla/#mozilla) és el nom del projecte de programari lliure creat al voltant de la comunitat [mozilla.org](http://www.mozilla.org/), que des de fa més de sis anys està treballant en la creació d'un conjunt d'eines de treball a Internet, entre les quals s'hi inclouen un navegador, un editor d"HTML, un programa de xat i un client de correu electrònic. El Mozilla, resultat d'aquesta tasca, permet explorar els continguts d'Internet, enviar i rebre correu electrònic, consultar i participar en els fòrums de discussió i crear pàgines web; tot això en català i d'una manera senzilla, intuïtiva i eficaç que pretén aprofitar al màxim les possibilitats actuals que ens ofereix la xarxa. Aquesta darrera actualització incorpora algunes de les millores en el motor del programa que han aparegut per a les recents versions 1.0 dels productes germans [Firefox](http://www.softcatala.org/projectes/mozilla/#firefox) i [Thunderbird](http://www.softcatala.org/projectes/mozilla/#thunderbird). Al mateix temps, també es corregeixen alguns [errors](http://mozillazine.org/talkback.html?article=5844) de [seguretat](http://www.quands.info/2005/01/07.html#a4447) que s'han detectat des de la versió 1.7.3. L'instal·lador d'aquesta nova versió en català incorpora per primer cop la possibilitat de poder instal·lar al mateix moment una versió actual del [Calendari del Mozilla](http://www.mozilla.org/projects/calendar/), una eina que permet a l'usuari mantenir una agenda de les tasques i cites que pugui tenir planejades. Aquesta versió pot descarregar-se gratuïtament per a [Windows](http://www.softcatala.org/prog88.htm), [GNU/Linux](https://www.softcatala.org/pub/softcatala/mozilla/1.7.5/linux/mozilla-i686-pc-linux-gnu-1.7.5-installer-caAD.tar.gz) i com a [paquet d'idioma](http://www.softcatala.org/prog139.htm) que pot instal·lar-se sobre una versió 1.7.5 en qualsevol altre idioma o plataforma. A la pàgina del [projecte Mozilla en català](http://www.softcatala.org/projectes/mozilla/) podeu trobar més informació sobre el programa, extensions per afegir noves funcionalitats, ajuda i les preguntes més freqüents que els usuaris podrien tenir. [Softcatalà](http://www.softcatala.org/) és una associació sense afany de lucre que treballa per a la normalització de la llengua catalana en el sector informàtic relacionat amb internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
El Diccionari del Català Contemporani es troba a partir d'avui accessible per Internet
2005-01-15 00:00:00

El projecte [Diccionari del Català Contemporani](http://dcc.iecat.net/ddlc/), DCC, és un projecte lexicogràfic de gran abast que es desenvolupa a l'[Institut d'Estudis Catalans](http://www.iecat.net/) des del 1985, i té com a objectiu general la reunió sistemàtica de dades sobre el lèxic català. Dins del marc d’aquest projecte s’ha constituït el Corpus Textual Informatitzat de la Llengua Catalana (CTILC), corpus de referència del català contemporani, i una base de dades lexicogràfica (BDLex), que són els recursos lingüístics que s’utilitzen com a referència de descripció en els treballs del DCC. El Diccionari descriptiu de la llengua catalana en la seva versió accessible per internet s'ha concebut com un conjunt estructurat de dades lexicogràfiques. Tot i que la consulta en si no s’allunya de la d’un diccionari convencional (l’accés a la informació és sempre a través del mot que constitueix l’entrada d’un article), les possibilitats que ofereix la publicació electrònica han permès d’incorporar vincles actius entre articles diferents (remissions) i entre determinades notacions utilitzades en l’obra i les seves explanacions. L'accés al diccionari, que encara està en procés d'elaboració, és gratuït però requereix un registre previ al servei. A la pàgina web també hi trobareu una completa [guia d'utilizació](http://dcc.iecat.net/ddlc/index.asp).
El paquet de català per a Windows XP ha estat descarregat més de 100.000 cops
2005-01-26 00:00:00

En una entrevista al programa de Catalunya Ràdio [ 'L'Internauta'](http://www.catradio.com/) n'Albert Cabello, gestor de programa de Microsoft per a Windows a l'Estat espanyol, ha dit que el [paquet català](http://www.microsoft.com/spain/windowsxp/catalan/) per a Windows XP ha estat descarregat 75.000 cops des del lloc web de Microsoft. A aquesta xifra caldria sumar les mes de 25.000 descàrregues que, en dos anys, hi ha hagut des del [lloc web de Softcatalà](http://www.softcatala.org/prog129.htm), i totes les realitzades des del lloc web de la Generalitat de Catalunya, 'El Periódico' de Catalunya i altres llocs web que fan de mirall d'aquest paquet. A més, també és fàcil trobar el paquet de català a les xarxes d'igual a igual (P2P) com l'Emule. Tot això fa que se superin àmpliament les 100.000 descàrregues de la interfície en català per al Windows XP. Microsoft estima que hi ha 200.000 usuaris que utilitzen el Windows XP amb el paquet de català. Aquesta xifra contrasta amb les 4.000 llicències que es van vendre del Windows 98 en català, segons s'ha reconegut a la mateixa entrevista. N'Albert Cabello també ha reconegut que el cost de traducció del Windows 98 va representar uns 3 milions i mig de dòlars per cada llengua traduïda. Cal recordar que la Generalitat de Catalunya va pagar 541.000 (90 milions de pessetes) per la traducció d'aquest sistema operatiu al català. Pel Windows XP, en canvi, Microsoft ha aplicat la tecnologia Language Interface Paquet (LIP; Paquet d'interfície de llengua), la qual cosa va representar un cost de traducció al català inferior als 90.000, aquest cop assumits totalment per Microsoft. Aquesta tecnologia també s'ha aplicat a la traducció al català de [l'Office](http://www.softcatala.org/articles/article30.htm). 2003. El paquet de català per a Windows XP (completament gratuït) s'ha d'aplicar sobre una versió espanyola del sistema operatiu (Home Edition o Professional), obtenint l'usuari una traducció parcial de la interfície. Aquesta limitació a la versió espanyola ha provocat diverses queixes d'usuaris de la Catalunya Nord que voldrien aplicar el paquet sobre la versió francesa, queixes que Softcatalà ha fet arribar a Microsoft. Amb el Service Pack 2 per a Windows XP el grau de catalanització obtingut amb el paquet d'idioma ha disminuït notablement. Microsoft està treballant per treure durant el primer trimestre d'enguany un nou paquet que augmenti el grau de catalanització de la interfície i tradueixi alguna de les aplicacions incloses en el sistema operatiu que no es tradueixen amb el paquet actual.
Neix el projecte de distribució de programari en català a Softcatalà
2005-01-27 00:00:00

[El projecte](http://www.softcatala.org/projectes/distribucio/) té com a objectiu oferir la infraestructura necessària per poder crear fàcilment CD-ROM amb programari en català. Neix de la necessitat de tenir una manera de proveir aquest tipus de CD-ROM a associacions, universitats, governs i usuaris que volen distribuir programari en català. Entre els objectius del projecte hi ha el de crear i mantenir un instal·lador per a Microsoft Windows altament configurable i col·laborar amb institucions i col·lectius que vulguin personalitzar aquests CD-ROM. La primera institució amb la qual col·labora Softcatalà és la Generalitat de Catalunya que editarà un CD-ROM de programari gratuït en català basat en aquest projecte. El projecte es marca com a objectiu elaborar un CD-ROM de programari gratuït en català que contingui programes d'alta qualitat en català gratuïts i, per altra banda, un CD-ROM de programari lliure en català que inclogui programes en català d'alta qualitat que siguin exclusivament lliures. Si voleu suggerir un programa per afegir als CD-ROM, crear un CD-ROM en català diferent als exposats i encarregar-vos-en del manteniment, o simplement voleu col·laborar en la seva elaboració us podeu adreçar a la llista 'distribució' a http://www.softcatala.org/llistes/. Convidem a totes les associacions, universitats, governs i usuaris a modificar i distribuir el contingut d'aquests CD-ROM per augmentar la difusió del programari en català existent. Més informació sobre el projecte: http://www.softcatala.org/projectes/distribucio/
I Jornada Programari Lliure a la Universitat de Barcelona el proper 10 de febrer
2005-01-31 00:00:00

Ja s'acosta la [I Jornada de Programari Lliure la Universitat de Barcelona](http://jpl2005.dyndns.org) que es farà el 10 de febrer del 2005 a la Facultat de Matemàtiques. La iniciativa, sorgida d'un grup d'alumnes d'Enginyeria Tècnica d'Informàtica de Sistemes de la Universitat de Barcelona, pretén donar a conèixer d'una manera més detallada, aspectes relacionats amb el Programari Lliure. Tal i com s'ha pogut anar veient d'un temps ençà, el Programari Lliure s'ha convertit en el centre de totes les discussions, ja que es tracta d'un factor condicionant fonamental per a la nova societat tecnològica, tant habituada a dependre del programari propietari. Per aquests motius, vàrem decidir, fonamentalment, impulsar la celebració de la Jornada, per tal que totes les persones, iniciades o no, puguin gaudir-ne i en coneixin els avantatges de l'ús. Si voleu saber quines activitats s'hi faran, podeu consultar el programa a la [pàgina web.](http://jpl2005.dyndns.org) Us hi esperem! Atentament, Organització de la Jornada de Programari Lliure jpl2005@gmail.com
Conferències sobre «Projecte Internet Catalunya», 10 i 17 de febrer.
2005-02-06 00:00:00

Aquest «Projecte» és un programa de recerca interdisciplinari sobre la societat de la informació a Catalunya fet per investigadors de l'[Internet Interdisciplinary Institute](http://www.uoc.edu/in3/cat) de la [Universitat Oberta de Catalunya](http://www.uoc.edu). És un projecte de recerca fonamental sense cap tipus d'implicació comercial o de recomanacions polítiques. El conjunt del projecte és codirigit pels professors Manuel Castells i Imma Tubella. El Cicle de Conferències està organitzat conjuntament per la [UOC](http://www.uco.edu), [ISOC-CAT](http://www.isoc-cat.org) i la [Fundació i2CAT](http://www.i2cat.net). Inclou tres sessions:

  * 1a Sessió. Presentació del PIC Societat (<http://www.uoc.edu/in3/pic/cat/pic1.html>). \- Presidència: Francesc Vallverdú. Vicerector de Recerca, Innovació i Metodologia Educativa de la UOC. \- Conducció de l'acte: Frederic Monràs, president d'ISOC-CAT. \- Presentació del projecte: Imma Tubella, professora de la UOC. \- Data: dijous 3 de febrer de 2005. \- Lloc: Sala d'actes de la UOC. Av Tibidabo 39-43. 08035 Barcelona. \- Hora 19.30 h. 
  * 2a sessió. Presentació del PIC Empresa ([www.uoc.edu/in3/pic/cat/pic2.html](http://www.uoc.edu/in3/pic/cat/pic2.html)). \- Presidència: Jaume Profitós, regidor de Promoció Econòmica i Comerç, i de Cooperació, Solidaritat i Drets de la Persona de l'Ajuntament de Granollers. \- Conducció: Frederic Monràs, president d'ISOC-CAT. \- Presentació del projecte: Joan Torrent, director del programa de Ciències Empresarials de la UOC. \- Data: dijous 10 de febrer de 2005. \- Lloc: Sala d'actes del Centre Tecnològic i Universitari deGranollers (CTUG). Carrer de la Mare de Déu de Montserrat, 36. 08401 Granollers. \- Hora: 19.30 h. 
  * 3a sessió. Presentació del PIC Ensenyament (<http://www.uoc.edu/in3/pic/cat/pic3.html>). \- Presidència: Manel Loosveldt, cap de gabinet de la Regidoria de Ciutat del Coneixement de l'Ajuntament de Barcelona. \- Conducció: Frederic Monràs, president d'ISOC-CAT. \- Presentació del projecte: Carles Sigalés. Vicerector de Polític Acadèmica i Professorat. \- Data: dijous 17 de febrer de 2005. \- Lloc: Sala d'actes del Centre de Suport de la UOC al Barcelonès. Avinguda Drassanes 3-5. 08001 Barcelona. \- Hora: 19:30 h.
Les sessions tindran una durada aproximada d’una hora. Un cop hagi finalitzat la presentació del PIC, s’obrirà una ronda de preguntes per als membres d'ISOC-CAT. En cas que no pugueu assistir a les sessions, sapigueu que els continguts seran accessibles en format vídeo, a través d'un enllaç que anunciarem properament. Confiem que les conferències siguin del vostre interès, esperem la vostra assistència i les vostres preguntes.
Barcelona, ciutat candidata per a la Guadec 2006
2005-02-09 00:00:00

Arran d'[una proposta d'un membre de Softcatalà](http://www.softcatala.org/%7Ejmas/bloc/pivot/entry.php?id=9), hem iniciat els tràmits per presentar una candidatura de la ciutat de Barcelona per a la [GUADEC 2006](http://guadec.org), la trobada anual d'usuaris i desenvolupadors de l'escriptori lliure [GNOME](http://gnome.org). Tenim un mes per presentar un dossier i obtenir com més suport millor. Tu també hi pots col·laborar [adherint-te a la candidatura](http://guadec.rinho.net/suports.php) i aportant idees. Més detalls a [lafarga.org](http://www.lafarga.org/node/view/257). La GNOME Foundation, promotora de l'esdeveniment, calcula que unes 1000 persones assitiran a la GUADEC'06. L'adjudicació es basarà, sobretot, en tres factors: bones infraestructures i comunicacions, suport institucional/privat (patrocinis) i suport de la comunitat d'usuaris mateixa. El primer dia de campanya ja s'hi han adherit 22 persones, 6 col·lectius, 7 empreses i 1 institució. Podem ser molts més! Fes corre la veu... Veure també l'article: [GNOME 2.6 ](http://www.softcatala.org/articles/article42.htm)
WICCAC fa quatre anys i estrena web
2005-02-16 00:00:00

L'agrupació [WICCAC](http://www.wicac.org/) (Webmàsters Independents en Català, de Cultura i d'Àmbits Cívics) ha complert quatre anys. WICCAC va néixer el 16 de febrer del 2001, quan un grup de webmàsters independents que treballem en català vam començar a interrelacionar-nos i a compartir experiències i coneixements. Des d'aquella data, WICCAC ha anat creixent i consolidant el seu projecte i actualment ja té uns 160 membres. Una de les principals activitats de WICCAC és treballar per la normalització del català a internet, així com promoure internet com a àmbit de cultura i d'activitats cíviques (socials, ciutadanes, reivindicatives). Possiblement la realització més destacada de WICCAC és el [Baròmetre de l'ús del català a internet](http://wiccac.org/webscat.html), un estudi sobre l'ús del català a les pàgines web d'empreses i organitzacions, que ha esdevingut una eina de referència sobre la situació del català a la xarxa. Amb motiu d'aquest quart aniversari, WICCAC estrena [nova web](http://wicac.org/). Serà una web dinàmica i sempre atenta a l'actualitat i a les perspectives del que ens interessa, amb notícies de llengua, cultura, informàtica i internet, activitats, àmbits cívics, etc, aportades pels membres de l'agrupació. També celebrarem aquest quart aniversari el proper 26 de febrer amb una Trobada de membres de WICCAC a la Catalunya Nord. Aquesta trobada s'inscriu dins de les que els membres de WICCAC fem periòdicament per les diferents comarques dels Països Catalans.
La Generalitat se suma a les demandes de la comunitat Mac i demana una versió en català del Mac OS X
2005-02-11 00:00:00

Com [vam comentar](http://www.softcatala.org/noticies/1501200441.htm) fa uns mesos diversos usuaris es van organitzar per demanar a l'empresa Apple una versió del seu sistema operatiu al català, que fins la data no ha tingut cap resposta positiva per part d'Apple als Estats Units. La [Generalitat de Catalunya](http://www.gencat.net) s'ha adreçat, oficialment, a [Apple](http://www.apple.com) perquè inclogui el català en el nou sistema operatiu Mac OS 10.4 que és a punt de treure al mercat. Concretament, el conseller en cap, Josep Bargalló, ha enviat una carta al president d'Apple, Steve Jobs, en què reclama incloure el català en el seu sistema operatiu. La carta s'ha enviat per forçar la situació després de diversos mesos de contactes en què no hi ha hagut cap concreció per part d'Apple als Estats Units. A la carta el conseller en cap reclama "la inclusió del català en igualtat de condicions amb la resta de les quinze llengües que actualment s'ofereixen en l'actual sistema operatiu". Bargalló assegura que "la situació ens sembla encara més greu si es confirma que la vostra empresa té la voluntat d'obrir una Apple Store a la capital del nostre país, Barcelona. No s'entendria que Apple volgués instal·lar un important punt de venda a la capital de Catalunya sense vendre els seus productes en català", diu. "Els usuaris de Mac, s'han mobilitzat per aconseguir el nou sistema operatiu en català, sabent que no existeixen inconvenients tècnics per a la incorporació de la llengua catalana i que, per tant, es redueix a una voluntat de la vostra empresa". Segons fonts properes a Apple la possibilitat que s'obri una botiga Apple a Barcelona són bastant remotes. Entre els requistis que exigia Apple, inicialment per considerar la traducció al català es troba un compromís per adquirir un mínim de mil llicències que sembla que la Generalitat amb el suport d'algunes universitats podria arribar a assolir.
Tikiwiki 1.8.5 (CMS/Groupware) Ja en català!
2005-02-13 00:00:00

Després de [la crida que vam fer fa uns mesos](http://puntbarra.com/node/view/2252), recentment vam [acabar la primera fase](http://www.moviments.net/tiki-view_forum.php?forumId=1) de traducció del Tiki (altrament anomenat Tikiwiki). Per a qui no ho sàpiga, el Tiki (<http://tikiwiki.org>) és un motor de portals Web dinàmics col·laboratius molt potent i ric en funcionalitats, fet amb [php](http://www.php.net) i [mysql](http://www.mysql.com), i amb llicència de codi lliure [LGPL](http://www.gnu.org/copyleft/lesser.html). Ara [ens queda](http://www.moviments.net/tiki-index.php?page=TikiwikiCatala) polir la traducció, el registre lingüístic emprat entre els diferents col·laboradors que hi hem participat (més de 15 al llarg de 2 anys), i adaptar-ho al [recull de termes](http://www.softcatala.org/projectes/eines/recull/recull.htm) i a la [guia d'estil](http://www.softcatala.org/projectes/eines/guiaestil/guiaestil.htm) de Softcatalà (que no és poc ;-). Passet a passet...;-) Ah, i per cert, si hi ha persones interessades a fer servir una web col·laborativa tant potent com aquesta, apunteu-vos als [cursos gratuïts que fem ara a través del projecte UniWiki](http://uniwiki.ourproject.org), o estigueu atents/es als propers [cursos quasi-regalats que es faran a l'Infoespai](http://www.moviments.net/cursos).
FesInternet, la Festa d'Internet
2005-02-18 00:00:00

[FesInternet](http://www.fesinternet.net) és un programa d'activitats que es faran entre el 22 de febrer i el 6 de març amb l'objectiu de divulgar i difondre internet com una gran xarxa de persones més enllà dels seus aspectes tecnològics. Des de 1996, cada 8 de febrer, s'ha celebrat la Festa d'Internet. Des del principi [VilaWeb](http://www.vilaweb.com) es va fer ressó de la festa de tots els internautes. Aquest any, la Secretaria de Telecomunicacions i Societat de la Informació assumeix el repte de coordinar les activitats i actes que se'ls proposin per aconseguir fer una internet més global i participativa. Hi haurà activitats informatives, lúdiques, de conscienciació i participatives per implicar tots els sectors (ciutadà, educatiu, cultural, empresarial, del lleure...) de la societat catalana i aconseguir la participació de tots ells en la construcció d'internet. La Festa no tindrà una seu oficial. Les activitats es faran arreu del territori català, tant de forma presencial com a l'hiperespai. Aquí mateix estem construint el web de la Festa (http://www.fesinternet.net) on trobareu el programa complet de les vostres activitats i serveis d'agenda, notícies, recursos, esdeveniments destacats, diari interactiu... Hi esteu tots convidats! Fonts: [FesInternet](http://www.fesinternet.net) i [LaMalla](http://www.lamalla.net/canal/digitalia/)
Es presenta la traducció al català en línia del llibre 'Cultura Lliure'
2005-02-22 00:00:00

La [Secretaria de Telecomunicacions i Societat de la Informació](http://www10.gencat.net/dursi/AppJava/home.jsp?area=3), en el marc del projecte [culturalliure.org](http://culturalliure.org), presenta la traducció catalana de l'obra de [Lawrence Lessig](http://www.lessig.org/) amb llicència Creative Commons. Lawrence Lessig, catedràtic de dret de la Universitat de Standford i uns dels fundadors de [Creative Commons](http://creativecommons.org/) (CC), teòric del dret de la propietat intel·lectual i defensor del 'copyleft' posa de manifest en la seva obra que actualment, juntament amb la privadesa, la forma en què s’articulen les lleis de propietat intel·lectual són el principal escull pel desenvolupament de la cultura i l’estímul de la creativitat. El llibre està disponible en format [PDF](http://www.culturalliure.org/culturalliure.pdf), [SXW](http://www.culturalliure.org/culturalliure.sxw) (OpenOffice) i [ASCII](http://www.culturalliure.org/culturalliure.txt)... així com [HTML per a la seva lectura online](http://www.culturalliure.org/llibre.php).  
  
La versió original en anglès del llibre es troba a <http://www.free-culture.cc/>. Aquest és el tercer llibre de Lessig relacionat amb la propietat intel·lectual i les noves tecnologies, els dos anteriors van ser [The Future of Ideas](http://www.the-future-of-ideas.com/) i [Code: And Other Laws of Cyberspace](http://www.code-is-law.org/), que han desdevingut llibres de referència en la seva àrea.
Softcatalà presenta la traducció al català del processador de textos lliure Abiword versió 2.2.4
2005-02-27 00:00:00

[Softcatalà](http://www.softcatala.org/) presenta la traducció al català del processador de textos lliure [Abiword](http://www.softcatala.org/projectes/abiword/) versió 2.2.4. L'Abiword és un programa lliure que està desenvolupat per una àmplia comunitat. L'[AbiWord](http://www.softcatala.org/projectes/abiword/) és un processador de textos amb un aspecte semblant al Microsoft Word, però lliure i molt més lleuger. L'AbiWord ofereix una pila de funcions per a processament de textos; inclou totes les opcions habituals de formatació de caràcters, alineament de paràgrafs, regles, tabulacions, etc. S'hi poden utilitzar tipus de lletra TrueType, "desfés" il·limitats i imatges del disc dur. A més del format propi de l'AbiWord, el programa pot obrir els formats del Microsoft Word, de text enriquit i de text senzill. La versió 2.2 inclou importants novetats respecte a la versió 2.0 com ara millores amb la velocitat, caixes de text, revisió de documents, taules de continguts, més estabilitat, i millores en l'exportació a HTML. [Softcatalà](http://www.softcatala.org/) ha contribuït activament a la comunitat Abiword, tant en la traducció al català, com en el desenvolupament del programari i d'un corrector ortogràfic propi en què s'han invertit més de dos anys. A més, la versió en català incorporà els correctors en castellà, francès i anglès. L'Abiword es pot [descarregar gratuïtament des del web de Softcatalà](http://www.softcatala.org/projectes/abiword/), on es poden consultar les instruccions d'instal·lació i les preguntes més freqüents sobre el funcionament d'aquest programa. [Softcatalà](http://www.softcatala.org/) és una associació sense afany de lucre que treballa per la normalització de la llengua catalana en el sector informàtic relacionat amb internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Softcatalà presenta la traducció del GIMP 2.2 al català
2005-02-28 00:00:00

Només dos mesos més tard de presentar la versió en català del GIMP 2.0, [Softcatalà](http://www.softcatala.org/) presenta ara [el GIMP 2.2](http://www.softcatala.org/prog145.htm), una versió molt millorada d'aquest conegut programa de codi lliure per fer retoc fotogràfic i composició artística professional. Com a novetat a destacar, Softcatalà presenta juntament amb el GIMP tot un conjunt de [tutorials en català](http://www.softcatala.org/projectes/gimp/tutorial/), per tal que ràpidament podeu començar a treure'n el màxim profit. El GIMP és ideal per a fotògrafs, dissenyadors de web i en general per a qualsevol persona que vulgui editar o composar imatges digitals, ja que el GIMP permet treballar en tècniques avançades de disseny gràfic: canals, capes, màscares, eines de selecció intel·ligents i eines per fer correccions de nivells i corbes de color. El GIMP és un programa lliure i, per tant, es pot distribuir i millorar indefinidament. Per això, el GIMP no té límits. I a més és multiplataforma, està disponible per a UNIX, GNU/Linux, Windows i Mac OS X. En plataformes Windows, es recomana preferentment Windows XP o Windows 2000. A partir d'aquesta versió del GIMP en català, els usuaris de Windows notaran que el procés d'instal·lació ha canviat. En comptes d'un sol programa instal·lador, ara n'hi ha dos: un per a l'entorn GTK i un per al GIMP. Els dos instal·ladors es distribueixen en un fitxer comprimit (ZIP). Primer s'ha d'instal·lar l'entorn GTK, perquè és un requisit per tal que el GIMP funcioni, i després instal·lar el GIMP. L'entorn GTK pel GIMP és equivalent al directX per als jocs de PC, moltes aplicacions gràfiques de [GNU](http://www.gnu.org), com ara el [gCAD3D](http://www.cadcam.co.at/freiter/gCAD3D_en.htm), utilitzen l'entorn GTK, i no cal reinstal·lar l'entorn per a cada aplicació gràfica. El GIMP 2.2 és molt millor que la versió anterior: és més robust, s'ha solucionat el tema de la pantalla negra d'errors; permet una millor interacció amb altres programes (l'OpenOffice, l'Abiword), i amb altres dispositius (ratolins amb rodeta, dispositius MIDI, ...); i en general és més fàcil de fer anar que mai. A la nostra pàgina del [projecte GIMP](http://www.softcatala.org/projectes/gimp/) podeu trobar més informació sobre aquest programa, així com les respostes a [les preguntes més freqüents](http://www.softcatala.org/projectes/gimp/pmf.htm). I si encara teniu dubtes, escriviu en [el fòrum general](http://www.softcatala.org/forum/general/index.htm).
aref. Una referència de CSS i XHTML en català
2005-03-03 00:00:00

El lloc sobre desenvolupament web [a.css](http://css.artnau.com/) ha presentat [aref](http://aref.arenoic.net/), un projecte per acollir una referència de CSS 2.1 i d’XHTML 1.0/1.1 en català. El CSS, de l'anglès Cascading Style Sheet (fulls d'estil en cascada), és un llenguatge informàtic que s'utilitza primordialment per definir la presentació de documents en formats com ara HTML, XHTML o XML. És doncs, una excel·lent eina per poder separar millor el contingut de l'aspecte dels documents destinats a la xarxa, amb tots els avantatges de manteniment que això representa. Per altra banda, l'[XHTML](http://ca.wikipedia.org/wiki/XHTML) no és més que una evolució de sintaxi més estricta del clàssic llenguatge de marcadors [HTML](http://ca.wikipedia.org/wiki/HTML), que encara s'utilitza activament i amb el qual nasqué el Web. Aquest nou recurs s'afegeix a la creixent llista de referències per a la creació i disseny web en la nostra llengua. Com a exemple, tenim les [traduccions de documents](http://www.w3.org/2003/03/Translations/byLanguage?language=ca) del [W3C](http://www.w3c.org/), un important consorci que s'encarrega de l'elaboració d'[estàndards web](http://www.softcatala.org/articles/article11.htm), o també diferents manuals d'[HTML i Javascript](http://www.imaginaserveis.com/manuals/), [PHP](http://www.laigu.net/ManualPHP.html) o [DTHML](http://perso.wanadoo.es/vilosell/dhtmlencatala/), entre [molts d'altres](http://dmoz.org/World/Catal%c3%a0/Inform%c3%a0tica/Programari/Llenguatges_de_programaci%c3%b3/Disseny_i_desenvolupament_web/).
Setmana de les TICs: SOLUCIONS DE NEGOCI I SERVEIS EN PL, 7,8 9 i 10 de març a la Fundació UPC
2005-03-04 00:00:00

La [Fundació Politècnica de Catalunya](http://www.fundacio.upc.edu), la Regidoria de la Ciutat del Coneixement de l'Ajuntament de Barcelona i la Càtedra PL de la UPC organitzen la Setmana de les Noves Tecnologies que tindrà lloc els propers dies 7, 8 , 9 i 10 de març a la Fundació UPC. Aquesta setmana porta per títol Solucions de Negoci i Serveis en Programari Lliure i té per objectiu fer visibles els projectes i les línies estratègiques de les empreses que aposten pel PL a Catalunya. Als enllaços següents podreu ampliar la informació referent als ponents que hi participen i el programa d'activitats que es durà a terme. L'assistència i la inscripció són gratuïtes, ens agradaria donar la máxima difusió d'aquest event. Esperem que l'event sigui del vostre interés. Hi esteu tots convidats/des. [http://www.fundacio.upc.edu/agendaevento.php?id=87&dia;=2005-03-07&PHPSESSID;=3a84](http://www.fundacio.upc.edu/agendaevento.php?id=87&dia=2005-03-07&PHPSESSID=3a84) <http://fpcweb.upc.es/butlletins/0405/fupc/Jtics.htm)>
II Setmana de les TIC: Solucions de negoci en programari lliure
2005-03-03 00:00:00

La [Fundació UPC](http://www.fundacio.upc.edu), la Càtedra de Programari Lliure de la UPC i la Regidoria de Ciutat del Coneixement de l'Ajuntament de Barcelona organitzen els dies 7, 8, 9 i 10 de març de 2005 la II Setmana de les TIC, enguany dedicada especialment a presentar solucions de negoci en programari lliure que han adoptat empreses, institucions i administracions públiques, així com el seu posicionament estratègic davant els projectes de codi obert. Es crearà un espai de trobada i d'intercanvi empresarial en el marc d'unes taules rodones, presentacions de casos pràctics i de solucions de negoci. Els actes programats en el Calendari d'activitats són gratuïts i estan oberts a tots els públics. Els assistents a les quatre jornades d'activitat obtindran un certificat d'assistència. Més informació: http://www.fundacio.upc.edu/agendaevento.php?id=87&dia;=2005-03-07 http://fpcweb.upc.es/butlletins/0405/fupc/Jtics.htm
UMTSforum.net disponible en català
2005-03-14 00:00:00

[UMTSforum.net](http://www.umtsforum.net/default_cat.asp), el portal de referència sobre les noves telecomunicacions mòbils, ja es pot consultar en català. El portal, nascut el desembre de 2000, és considerat el mitjà de comunicació referent sobre els Serveis Universals de Telecomunicacions Mòbils (UMTS o 3G), i té com a missió promoure i difondre de manera totalment oberta l'ús de les noves comunicacions mòbils en l'àmbit de l'empresa, l'ensenyament i la societat, així com generar valor afegit i coneixement a tots els usuaris. Gestionat des de Vilassar de Mar (Maresme), per Laureà Folch, Enginyer Tècnic en Telecomunicacions, [UMTSforum.net](http://www.umtsforum.net/default_cat.asp) ha presentat, durant l'any 2004, uns valors de tràfic prou importants, amb més de dos-cents mil visitants únics i més de dos milions de pàgines vistes. Actualment disposa de quasi quatre mil subscriptors al seu butlletí mensual. Entre els serveis que ofereix, destaquen l'actualització diària de notícies sobre el sector, estudis i articles tecnològics, el servei de [Mobile Weblog](http://weblog.capside.net), la selecció de professionals amb perfil tècnic, la formació sobre UMTS, la consultoria tecnològica sobre xarxes sense fils i la promoció d'esdeveniments. La publicació en català era una assignatura pendent: "durant quasi 5 anys hem treballat per situar-nos en les primeres possicions dels principals cercadors, però teníem una espina clavada amb el català, i més quan el portal es gestiona i manté des de Catalunya i és el referent dins el sector. Mica en mica anirem incorporant els mateixos serveis que gaudeix en castellà, tot i que ja hem desenvolupat serveis exclusius en català, com ara el Moblog, weblog actualitzable des de dispositius mòbils".
Softcatalà anuncia una nova edició de la seva Guia d'estil
2005-03-21 00:00:00

L'objectiu de la [Guia d'estil](http://www.softcatala.org/projectes/eines/guiaestil/guiaestil.htm) de [Softcatalà](http://www.softcatala.org/) és establir les normes que s'han d'aplicar en totes i cadascuna de les traduccions que es fan a [Softcatalà](http://www.softcatala.org/), i es pot considerar com el complement del [Recull de termes](http://www.softcatala.org/projectes/eines/recull/3.0/recull.htm), un glossari amb més de 1.400 entrades en anglès, amb la seva traducció corresponent al català, que es pot trobar al web de [Softcatalà](http://www.softcatala.org/). La [Guia](http://www.softcatala.org/projectes/eines/guiaestil/guiaestil.htm), que recull l'experiència de Softcatalà en traducció, resulta força útil per a traductors de programari i pàgines web al català, atès que recull multitud de casos i dubtes que es presenten tot sovint durant el procés de traducció. S'hi indiquen algunes normes gramaticals que són, a vegades, poc conegudes, o que provoquen confusió entre els traductors i correctors, un seguit d'errors freqüents i inclou també diversos apèndixs. Amb la [Guia d'estil](http://www.softcatala.org/projectes/eines/guiaestil/guiaestil.htm), Softcatalà espera posar la seva experiència a l'abast de tothom que vulgui traduir programes o pàgines web al català, o escriure'n en aquest idioma, o que simplement hi té curiositat. En aquesta nova edició s'han revisat o ampliat alguns apartats i se n'han afegit de nous, atès que en els darrers quatre anys han anat apareixent nous conceptes que requerien un criteri de traducció estàndard per garantir-ne la coherència. També s'han reescrit alguns apartats per tal d'incloure algunes característiques pròpies dels parlars valencians. Cal destacar també que aquesta nova edició s'ha llicenciat sota [Creative Commons](http://creativecommons.org/licenses/by-sa/2.0/deed.ca). [Softcatalà](http://www.softcatala.org) és una associació sense afany de lucre que treballa per a la normalització de la llengua catalana en el sector informàtic relacionat amb internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Curs d'informàtica i català per a dones immigrades
2005-03-28 00:00:00

L'Associació per a la Difusió de les Humanitats (ADH) organitza un curs d'informàtica i català per a dones immigrades. El curs es titula 'Informàtica i català, per començar' i compta amb la col·laboració del DURSI i de la Càtedra UNESCO d'Estudis Interculturals de la Universitat Pompeu Fabra. El curs està destinat a les dones immigrades llatinoamericanes de Barcelona, que s'hi poden inscriure de manera gratuïta. Les classes es fan a la mateixa Universitat Pompeu Fabra del 14 de març al 16 de juny del 2005. El tret distintiu d'aquest curs és que treballa amb la metodologia CLIL (Content Language Integrated Learning), això és, que les alumnes aprenen català a través d'introduir-se en el món dels ordinadors. Podeu trobar més informació sobre el curs i les inscripcions a <http://www.aprenc.net>.
Disponible el paquet de català per a Windows XP Service Pack 2
2005-03-30 00:00:00

Des del 22 de març el paquet de català per al Windows XP Service Pack 2 està disponibles en el lloc d'actualització Windows Update de Microsoft per a tots el usuaris amb el paquet d'interfície d'idioma català instal·lat. Per tal d'accedir-hi, cal anar a Inicia>Tots els programes i triar Windows Update a la part superior. Un cop executat, cal triar l'opció Instal·lació personalitzada, anar a «Seleccionar actualizaciones de software opcionales»; i triar el paquet de català. El nou paquet inclou la traducció per als components Windows Media Player 9 i Windows Movie Maker 2.1. Abans d'instal·lar aquest nou paquet, cal tenir instal·lat el paquet de català previ, que us podeu descarregar des de Softcatalà [mateix](http://www.softcatala.org/prog129.htm). Properament, Microsoft publicarà una versió única descarregable per facilitar la instal·lació a nous usuaris. Trobareu més informació a l'article <http://support.microsoft.com/kb/883921/en-us>.
Noves versions del Firefox, el Thunderbird i el Mozilla en català
2005-03-31 00:00:00

Ja tenim disponibles el [Firefox 1.0.2](http://www.softcatala.org/projectes/mozilla/#firefox), el [Thunderbird 1.0.2](http://www.softcatala.org/projectes/mozilla/#thunderbird) i el [Mozilla 1.7.6](http://www.softcatala.org/projectes/mozilla/#mozilla) en català. Les noves versions d'aquests programes són unes actualitzacions de seguretat que corregeixen algunes de les [errades i vulnerabilitats](http://www.mozilla.org/projects/security/known-vulnerabilities.html) que s'han detectat d'ençà de la sortida de les anteriors versions. Pel que fa al Firefox, els usuaris de Windows podeu actualitzar-lo fent un clic en una fletxa blanca, dins d'una rodona vermella, que trobareu al marge superior dret del vostre navegador. Si no veieu aquesta fletxa, podeu anar a Eines->Opcions->Avançat->Actualització de programari, feu clic a Comprova-ho ara i seguiu les instruccions. Per descomptat, també podeu baixar-vos directament el seu [instal·lador](http://www.softcatala.org/prog167.htm). Per als altres programes i per a les plataformes GNU/Linux i Mac OS X, l'opció anterior encara no és funcional. No obstant això, podeu baixar-vos aquestes versions des de la pàgina del projecte [Mozilla en català](http://www.softcatala.org/projectes/mozilla/), on també podeu trobar molta ajuda, informació i recursos que poden ser d'interès per als usuaris d'aquestes aplicacions. [Softcatalà](http://www.softcatala.org) és una associació sense afany de lucre que treballa per a la normalització de la llengua catalana en el sector informàtic relacionat amb internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org
Yahoo! en català redueix dràsticament els seus serveis en català
2005-04-01 00:00:00

A principis de l'any 2002 es presentava la [versió en català](http://ct.yahoo.com/) del portal [Yahoo!](http://www.yahoo.com/) Aquesta versió era possible després que els Governs català, andorrà i balear d'aquell moment aportessin 90 milions de les antigues pessetes (més de 540.000 euros) al projecte. Aquesta setmana, tres anys després, el portal català [Racocatalà](http://www.racocatala.com/articles/7240) publicava la notícia que Yahoo! ha retallat dràsticament els serveis de la versió en català fent un pas enrere a la situació que s'havia assolit a l'any 2002 fruït de l'acord entre el portal i els tres governs. Des de Softcatalà, Racocatalà i altres col·lectius i mitjans s'ha intentat contactar els responsables de Yahoo! per conèixer el futur de la versió en català, però no s'ha obtingut cap resposta. Des dels inicis, Softcatalà es va mostrar contrària a la inversió en Yahoo! en català i va plantejar què hagués passat si s'hagués [invertit](http://www.softcatala.org/articles/article16.htm) en el directori l'[Open Directory](http://www.dmoz.org) basat en la filosofia del programari lliure. L'alternativa lliure hauria estat partir de la base de la secció catalana actual de l'Open Directory Project, afegir-hi les entrades que hi mancaven i fer-hi una correcció general. Pel fet de tractar-se d'un recurs lliure, qualsevol persona podria utilitzar-lo i s'asseguraria la seva continuïtat més enllà de l'empresa proveïdora. Un altre recurs important a la xarxa, el cercador Google, està disponible en català sense cap cost econòmic des de principis de l'any 2001, gràcies a l'acord a què van arribar Softcatalà amb aquest cercador i que grups de voluntaris hem mantingut posteriorment. Softcatalà sempre s'ha manifestat contrària al desenvolupament del català a cop de talonari, com en aquest cas, i a fer esforços puntuals (assegurar només una versió del producte) en un món com les noves tecnologies on es requereix fer una aporta ferma i contínua per assolir una normalitat.
Jornades de les TIC a la Universitat de Vic
2005-04-07 00:00:00

La vuitena edició de les [Jornades sobre Tecnologies de la Informació i la Comunicació (JTIC)](http://www.uvic.es/eps/noticies/ca/jornades_tic.html), que cada any organitza l'Escola Politècnica Superior (EPS) de la Universitat de Vic (UVic), tractarà dels Recursos digitals lliures, posant al dia l'estat de la qüestió del programari i de les xarxes lliures. Les conferències es faran durant la setmana de l'11 al 15 d'abril d'enguany a l'aula Magna i l'aula 5 del campus Torre dels Frares. Els títols i ponents són:

  * Programari lliure: tècnicament viable, econòmicament sostenible, socialment just. Jordi Mas, de Softcatalà.
  * Desenvolupament d'aplicacions amb arquitectura de capes. J.L. Baño. 
  * El programari lliure a l'Administració Pública. Carlos González, DURSI. 
  * Fem la xarxa lliure. Ramon Roca, Oracle i guifi.net.
Més informació a <http://www.uvic.es/eps/noticies/ca/jornades_tic.html>.
La Generalitat de Catalunya distribueix a diversos mitjans un CD-ROM amb programari en català
2005-04-11 00:00:00

La Secretaria de Telecomunicacions i Societat de la Informació del DURSI distribuirà de franc entre els mesos d'abril i maig, en col·laboració amb l'associació [Softcatalà](http://www.softcatala.org), un nou CD-ROM amb un recull de programari en català. El CD-ROM també es pot descarregar [en línea](https://www.softcatala.org/pub/softcatala/cd-roms/cds/programari_gratuit/). La distribució es farà a través del diari 'Avui' (el dia 23 d'abril, Sant Jordi), el setmanari 'El Temps' (18 d'abril) i les revistes 'Descobrir Catalunya' (26 d'abril), 'Sàpiens' (28 d'abril), 'NAT' (28 d'abril) i 'Enderrock' (2 de maig). També es distribuirà a través de la Xarxa de Telecentres de Catalunya. El CD-ROM inclou les versions en català de l'OpenOffice.org 1.1, l'Abiword 2.2.4, el Firefox 1.0.1, el Mozilla 1.75, l'Opera 7.54, ThunderBird 1.0, el Gimp 2.2.3, el LeechFTP 1.3 per a Windows i l'OpenOffice.org 1.1, el FireFox 1.0.1, l'Ispell i el Mozilla 1.75 per a Linux. Una de les novetats que inclou el CD-ROM és la inclusió de la versió catalana del llibre 'Cultura lliure'. Aquesta obra ha estat llicenciada sota Creative Commons (CC) per Lawrence Lessig, catedràtic de dret de la Universitat de Standford (Califòrnia, EUA) i un dels fundadors de la iniciativa Creative Commons (CC).
El TERMCAT allibera terminologies en el seu web
2005-04-13 00:00:00

Aquest mes d’abril el [TERMCAT](http://www.termcat.net) inicia l’alliberament progressiu de repertoris terminològics a través del seu lloc web. La proposta s’emmarca en l’objectiu impulsat per la Secretaria de Política Lingüística de facilitar als ciutadans l’ús de la llengua catalana en tots els àmbits, i especialment de la terminologia científica i tècnica. El secretari de Política Lingüística, Miquel Pueyo, farà pública aquesta iniciativa en la inauguració de les III Jornades sobre el Català a les Noves Tecnologies que tindran lloc a la Universitat Pompeu Fabra els dies 14, 15 i 16 d’abril. Aquests recursos lliurement descarregables s’agruparan en una col·lecció anomenada «Terminologia Oberta», que s’anirà ampliant amb la incorporació de terminologies dels diversos camps del coneixement, i que s’actualitzarà periòdicament. Les dades tindran un format estàndard i s’acolliran en una llicència d’ús flexible, amb un nivell baix de restriccions, que garanteixi el seu manteniment com a recurs lliure amb el reconeixement de l’autoria del TERMCAT. El primer repertori terminològic es farà públic al web del TERMCAT el dia 15 d’abril i conté terminologia d’internet i de la societat de la informació. El recull aplega denominacions en català, castellà i anglès, la categoria gramatical i les remissions entre les formes catalanes. Dins aquesta línia d’actuació encaminada a oferir recursos descarregables, el TERMCAT alliberarà pròximament terminologies dels àmbits de recursos humans, turisme, i fires i congressos, entre altres.